**מה החלום שלי?**

פיתוח ועיבוד: שרית חדד ושרון רחמים

**אוכלוסיית יעד:** תלמידי חטיבת ביניים – תיכון

**נושא:** חשיבות ההשכלה ויצירת מוטיבציה ללמידה

**מתודה:** שיעור פרונטאלי חוויתי

**משך היחידה:** כשעה

**מטרת השיעור:**

לעודד את התלמידים לחלוק בחלומות שלהם ולהצביע על כך שהגשמת החלומות תלויה במקרים רבים ברכישת השכלה וידע.

**עזרים:**

* לוח מחיק וטושים

**אופציה נוספת:**

* בריסטול ; שמיניות בריסטול
* תמונות של בעלי מקצוע
* דבק

**מהלך השיעור:**

* המורה מבקש מכל אחד מהתלמידים, בסבב, לשתף מה החלום שלו? מה הוא היה רוצה לעשות בעתיד? מה היה רוצה להיות "כשיהיה גדול"?
* המורה כותב את החלומות על הלוח, ומשאיר רווח לצד כל חלום.
* אחרי שכל החלומות כתובים על הלוח, ישאל המורה ויכתוב על הלוח, מה צריך כדי להגשים את אותו החלום?

תשובות אפשריות: כישרון, אומץ, ידע, פרוטקציה, מזל, השכלה, נחישות, רצון...

* בשלב הבא, יעבור המורה על כל התנאים להגשמת כל אחד מהחלומות ויכתוב לצד כל חלום, מה צריך כדי להיות...? מתוך הרשימה שנוצרה ימחק המורה את אותם תנאים שאינם בשליטתנו (כגון: מזל, פרוטקציה וכד') ויסמן במעגל את המילים ידע או השכלה, בכל פעם שהן מופיעות.
* יחד עם התלמידים יבחן שוב המורה את אותם מקצועות שלא כתוב לצידם ידע והשכלה ויקיים דיון האם אכן אין בידע ו/או בהשכלה צורך לשם הגשמת החלום? במה זה בכל זאת יכול היה לעזור? האם לימודים/השכלה היו מסייעים בהצלחה בהגשמת החלום? מטרת הדיון למקד את השיח בחשיבות הלמידה ורכישת ההשכלה ככלי להגשמת השאיפות והחלומות של התלמידים, או לפחות, ליכולת לשפר ולהתקדם ולפתח את התחום אליו הם שואפים להגיע. למשל, אם תלמיד שואף לפתוח חנות/עסק, יש להדגיש כי לימוד מינהל עסקים, כלכלה או הנהלת חשבונות וכדומה, יכולים לאפשר לבעל העסק להצליח יותר ולטעות פחות. לצורך המחשה, ניתן להיעזר בשאלה: אם מדובר בשני אנשים בעלי נקודת פתיחה זהה (מזל, כישורים, תשוקה) האם למידה והשכלה היו מטים את הכף ומגדילים את הסיכויים של בעל ההשכלה להצליח יותר מהאחר?
* בשלב הבא יכין המורה עם התלמידים פלקט גדול שכותרתו "אני חולם להיות...". הפלקט יכיל את חלומות כל התלמידים ויכלול מילים מנחות כגון "חלום", "שאיפה", "יעד" כאשר בתחתית הפלקט יהיה כתוב "בשביל זה אני צריך ללמוד!" או כל סלוגן אחר. אם התלמידים מסכימים, ניתן להוסיף תמונה של תלמיד לצד מקצוע החלום שלו.

**אפשרות שנייה:**

* כל תלמיד מקבל שמינית בריסטול עליה עליו לכתוב: שם, חלום, תנאים להגשמת החלום.
* את שמיניות הבריסטול תולים בכיתה ומבקשים מהתלמידים להסתובב ביניהן ולערוך רשימת תנאים להגשמת החלום: תנאים התלויים בי ותנאים שאינם תלויים בי.
* בשלב הבא מכנסים את כל התלמידים למליאה ועורכים רשימה משותפת על הלוח של כל הגורמים התלויים בי וכאלה שלא וחוזרים ובודקים לאלו חלומות דרושים השכלה/לימודים ומקיימים דיון בדומה למפורט באפשרות הראשונה.
* את שמיניות הבריסטול תולים בכיתה תחת הכותרת "בשביל זה אני צריך ללמוד" (או סלוגן אחר ברוח זו) ושוזרים שמיניות בריסטול עם מילים מעצימות ומכוונות כגון יעדים, חלומות וכדומה.